CELEX: 32016D0971
Language: mt
Date: 2016-06-17 00:00:00
Title: Deċiżjoni tal-Kunsill (UE) 2016/971 tas-17 ta' Ġunju 2016 dwar il-konklużjoni, f'isem l-Unjoni Ewropea, ta' ftehim fil-forma tad-Dikjarazzjoni dwar l-Espansjoni tal-Kummerċ fil-Prodotti tat-Teknoloġija tal-Informazzjoni (ITA)

18.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 161/2
            
         DEĊIŻJONI TAL-KUNSILL (UE) 2016/971
   tas-17 ta' Ġunju 2016
   dwar il-konklużjoni, f'isem l-Unjoni Ewropea, ta' ftehim fil-forma tad-Dikjarazzjoni dwar l-Espansjoni tal-Kummerċ fil-Prodotti tat-Teknoloġija tal-Informazzjoni (ITA)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4) flimkien mal-punt (v) tal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:
   
               (1)
            
            
               Id-Dikjarazzjoni Ministerjali dwar il-Kummerċ fil-Prodotti tat-Teknoloġija tal-Informazzjoni, ġeneralment magħrufa bħala l-Ftehim dwar it-Teknoloġija tal-Informazzjoni (“ITA” — Information Technology Agreement), ġiet adottata f'Singapore fit-13 ta' Diċembru 1996. Il-paragrafu 3 tal-Anness għall-ITA jistipula li l-parteċipanti għandhom jiltaqgħu perjodikament taħt l-awspiċji tal-Kunsill tal-Kummerċ tal-Oġġetti tal-Organizzazzjoni Dinjija tal-Kummerċ (WTO) biex jirrieżaminaw il-kopertura tal-prodotti bil-ħsieb li jintlaħaq ftehim b'kunsens, dwar jekk huwiex opportun li jiġu mmodifikati l-Hemżiet għal dak l-Anness sabiex jiġu inkorporati prodotti addizzjonali fid-dawl tal-iżviluppi teknoloġiċi, l-esperjenza fl-applikazzjoni tal-konċessjonijiet tariffarji jew bidliet fin-nomenklatura tas-Sistema Armonizzata.
            
         
               (2)
            
            
               Fit-8 ta' Lulju 2009, il-Kunsill awtorizza lill-Kummissjoni tinnegozja rieżami tal-ITA bil-għan li tiġi estiża l-kopertura tal-prodott tagħha biex tirrifletti l-iżviluppi teknoloġiċi u l-konverġenza.
            
         
               (3)
            
            
               In-negozjati dwar l-espansjoni tal-ITA tmexxew mill-Kummissjoni f'konsultazzjoni mal-kumitat speċjali stabbilit skont l-Artikolu 207(3) tat-Trattat.
            
         
               (4)
            
            
               Fit-28 ta' Lulju 2015, il-parteċipanti fin-negozjati ħarġu Dikjarazzjoni dwar l-Espansjoni tal-Kummerċ fil-Prodotti tat-Teknoloġija tal-Informazzjoni (“id-Dikjarazzjoni dwar l-espansjoni tal-ITA”), li tirreġistra r-riżultati tan-negozjati.
            
         
               (5)
            
            
               Matul l-10 Konferenza Ministerjali tad-WTO li saret f'Nairobi mill-15 u sat-18 ta' Diċembru 2015, il-parteċipanti fin-negozjati ħarġu d-Dikjarazzjoni Ministerjali dwar l-Espansjoni tal-Kummerċ fil-Prodotti tat-Teknoloġija tal-Informazzjoni tas-16 ta' Diċembru 2015 (WT/MIN 15/25) (“id-Dikjarazzjoni Ministerjali”) li tapprova u tiftaħ għall-aċċettazzjoni d-Dikjarazzjoni dwar l-espansjoni tal-ITA, skont il-paragrafu 9 tagħha. Id-Dikjarazzjoni Ministerjali tirreġistra wkoll il-qbil tal-parteċipanti fin-negozjati mal-iskedi abbozzati ppreżentati minn kull wieħed minnhom skont il-paragrafu 5 tad-Dikjarazzjoni dwar l-espansjoni tal-ITA, li huma inklużi fid-dokument tad-WTO G/MA/W/117.
            
         
               (6)
            
            
               Il-ftehim fil-forma tad-Dikjarazzjoni dwar l-espansjoni tal-ITA għandu jiġi approvat f'isem l-Unjoni, flimkien mal-iskeda tal-Unjoni u l-iskedi ppreżentati mill-parteċipanti l-oħra fin-negozjati, li huma inklużi fid-dokument tad-WTO G/MA/W/117.
            
         
               (7)
            
            
               F'konformità mad-Dikjarazzjoni dwar l-espansjoni tal-ITA, l-Unjoni għandha tippreżenta lid-WTO l-modifiki meħtieġa għall-iskeda tagħha annessa għall-Ftehim Ġenerali dwar it-Tariffi u l-Kummerċ 1994 (“GATT 1994”), kif stipulat fl-iskeda tal-Unjoni CLXXIII (G/MA/TAR/RS/357/corr.1),
            
         ADOTTA DIN ID-DEĊIŻJONI:
   Artikolu 1
   Id-Dikjarazzjoni dwar l-espansjoni tal-ITA u l-iskedi preżentati skont il-paragrafu 5 tagħha huma b'dan approvati f'isem l-Unjoni Ewropea.
   It-test tad-Dikjarazzjoni dwar l-espansjoni tal-ITA, u l-Hemżiet magħha huma mehmużin ma' din id-Deċiżjoni.
   Artikolu 2
   Il-Kummissjoni qiegħda b'dan tiġi awtorizzata tippreżenta lill-Organizzazzjoni għall-Kummerċ Dinji l-modifiki meħtieġa fl-Iskeda tal-Unjoni annessa mal-GATT 1994 kif stipulat fl-iskeda tal-Unjoni CLXXIII (G/MA/TAR/RS/357/corr.1).
   Artikolu 3
   Il-President tal-Kunsill għandu jaħtar lill-persuna jew persuni bis-setgħa li jiddepożitaw, f'isem l-Unjoni, l-istrument ta' aċċettazzjoni previst fil-paragrafu 9 tad-Dikjarazzjoni dwar l-espansjoni tal-ITA (2).
   Artikolu 4
   Id-Dikjarazzjoni dwar l-espansjoni tal-ITA ma għandhiex tiġi interpretata bħala li tagħti xi drittijiet jew timponi xi obbligi li jistgħu jiġu invokati direttament quddiem il-qrati tal-Unjoni jew ta' Stat Membru.
   Artikolu 5
   Din id-Deċiżjoni tidħol fis-seħħ fil-jum tal-adozzjoni tagħha.
   
      Magħmul fil-Lussemburgu, is-17 ta' Ġunju 2016.
      
         
            Għall-Kunsill
         
         
            Il-President
         
         J.R.V.A. DIJSSELBLOEM
      
   
   
      (1)  Kunses tat-8 ta' Ġunju 2016 (għadu mhux ippubblikat fil-Ġurnal Uffiċjali).
   
      (2)  Id-data tad-dħul fis-seħħ tad-Dikjarazzjoni ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.